ওপরের বিভিন্ন দৃষ্টান্ত থেকে বোঝা যায় নজরুল তাঁর বহু–ভাষিকতার ক্ষমতাকে একটি তাত্ত্বিক পরিণতি দিতে অগ্রসর হচ্ছিলেন। যে কারণে রবীন্দ্রনাথের সঙ্গে তর্কচ্ছলে ‘বড়র পীরিতি বালির বাঁধ’ শীর্ষক প্রবন্ধের এক জায়গায় লিখলেন, ‘বাঙলা কাব্য–লক্ষ্মীকে দুটো ইরানি ‘জেওর’ পরালে তার জাত যায় না, বরং তাঁকে আরও খুবসুরতই দেখায়।’ সেটি হলো বাংলা ভাষাকে যদি বিদেশি শব্দ দিয়ে ঋদ্ধ করা যায়, তা হলে বিদেশি ভাষায় বাঙালি মুসলমানেরা যে ধর্ম পালন করে সেটা যদি ভাষান্তর করা যায় বাংলায় তাহলে বাঙালি মুসলমান ধর্মের মূল আলোয় পৌঁছাতে পারবে। নজরুলের এ প্রচেষ্টাটি আমার কাছে খুব আশাব্যাঞ্জক তত্ত্ব বলে মনে হয়।